L-awtur żagħżugħ mill-Galizja, Miro Villar, rebbieħ ta' l-ewwel edizzjoni tal-Premio Tivoli Europa Giovani għal ktieb tal-poeżija fl-1998 u finalista fl-1999, se jkun Malta biex jieħu sehem fiż-żewġ attivitajiet letterarji ewlenin ta' Inizjamed għal din is-sena li huma parti mill-proġett "Bliet (u Miti)". Dawn il-lejliet, li fihom se jieħdu sehem mill-aħjar kittieba f'Malta llum, se jsiru Couvre Porte, Il-Birgu, il-Ħamis 29 u l-Ġimgħa 30 ta' Awwissu 2002, fit-8.30pm. Id-dħul huwa b'xejn. Miro Villar se jagħti wkoll tliet workshops ta' kitba kreattiva fil-Kavallier ta' San Ġakbu għal kulmin jinteressa ruħu fil-letteratura. Dawn se jsiru l-Erbgħa 28 ta' Awwissu bejn l-10.00am u n-12.30pm u bejn is-7.00pm u d-9.30pm; u s-Sibt filgħodu bejn l-10.00am u n-12.30pm. Il-prezz huwa ta' Lm10 għat-tliet sessjonijiet jew Lm4 għal kull sessjoni. Il-Ħamis, 29 ta' Awwissu, Miro Villar se jkun wieħed mill-kelliema ewlenin f'forum pubbliku dwar l-identità kulturali u l-miti li joħolquha. Il-kelliema l-oħra se jkunu Adrian Grima, kritiku letterarju u koordinatur ta' Inizjamed, li se jitkellem dwar in-"nazzjon" bħala "rakkont" u dwar l-implikazzjonijiet tal-metafora ta' Malta bħala raħal rurali fil-letteratura Maltija; u l-antropologu Dr. Mark-Anthony Falzon (fir-ritratt), li se jitkellem dwar il-kosmopolitanizmu. Dal-forum se jsir bil-Malti. Fil-lejla tal-Ħamis, se jinqraw ukoll għadd ta' xogħlijiet letterarji mhux ippubblikati minn awturi stabbiliti u oħrajn ġodda bit-tema "Bliet (u Miti)", fosthom Victor Fenech, Henry Holland, Immanuel Mifsud, Ġorġ Peresso, Leslie Vassallo, u Karen Vella. Ix-xogħlijiet se jkunu kollha bil-Malti. Il-Ġimgħa, 30 ta' Awwissu, Miro Villar se jippreżenta sensiela ta' poeżiji ġodda flimkien ma' 29 slajd tal-fotografu mill-Galizja, Xan Muras. Il-preżentazzjoni jisimha "Diapoesia" u hija xhieda tal-ħila ta' Villar li jlaqqa' l-letteratura tiegħu ma' forom oħra ta' l-arti, l-aktar il-mużika, il-pittura u l-fotografija. F'din il-lejla se jsiru "rappreżentazzjonijiet letterarji" ta' xogħlijiet ġodda bil-Malti ta' Stanley Borg, Norbert Bugeja, Maria Grech Ganado, Adrian Grima u Simone Inguanez, bis-sehem ta' l-atturi Romina Cachia, Ray Calleja u Marcelle Teuma, il-mużiċisti Jonathan Grima u Vince Fabri, u l-artisti Savio Deguara u William Azzopardi (fir-ritratt). Fi "Bliet (u Miti)" tal-Ġimgħa se jieħu sehem ukoll Joseph Vella, sassofonista ewlieni li tant ħalla impressjoni tajba meta daqq fil-lejla "Gżejjer" imtellgħa minn Inizjamed waqt il-festival Evenings on Campus ta' l-2001 organizzat mill-KKU. Matul il-lejla voluntiera tal-ħanut tal-kummerċ ġust L-Arka se jkunu qed ibigħu CDs ta' mużika etnika mid-dinja kollha. Huwa l-awtur u l-editur ta' għadd kbir ta' kotba u huwa wkoll kritiku letterarja li jispeċjalizza fil-letteratura tal-Galizja. Qed jippubblika sensiela ta' kotba għat-tfal dwar Carlota, a Marmota (Xerais, 2000) u f'Settembru għandu joħroġ ktieb ta' poeżiji tiegħu ispirati minn sensiela ta' ritratti ta' sajjieda mill-Galizja bl-isem ta' Gameleiros. Miro Villar huwa l-president attwali tal-"Batallón Literario da Costa da Morte", u minbarra l-Premju Tivoli rċieva għadd ta' premjijiet importanti oħra għall-kitba tiegħu. Ix-xogħlijiet tiegħu nqalbu f'għaxar lingwi differenti. Iż-żewġ lejliet ta' "Bliet (u Miti)" qed jittellgħu minn Inizjamed bil-għajnuna tal-Kunsill Lokali tal-Birgu, Bay Street Hotel, NSTS, il-ħanut L-Arka ta' 306, Triq San Pawl il-Belt, is-Segretarjat Parlamentari fil-Ministeru ta' l-Edukazzjoni u l-Kavallier ta' San Ġakbu. Matul il-lejliet tal-Ħamis u tal-Ġimgħa, se jkun bar b'ikel u xorb Malti. Adrian Grima | Koordinatur, Inizjamed | Is-16 ta' Awwissu, 2002